বুলবুল আহমেদ বুলবুল আহমেদ , সংবাদকর্মী
প্রকাশিত: ১০:৪৭ এএম, ২০ জানুয়ারি ২০১৯
কলকাতা ঘুরে এলো রাজশাহী বিশ্ববিদ্যালয়ের ঐতিহ্যবাহী অনুশীলন নাট্যদল। গত ১৩ জানুয়ারি জার্নি থিয়েটারের আয়োজনে আন্তর্জাতিক নাট্যোৎসব ‘রঙের হাট’-এর উদ্বোধনী দিনে মধ্যমগ্রাম নজরুল শতবার্ষিকী সদন মঞ্চে প্রদর্শিত হয় অনুশীলনের ৬৩তম প্রয়োজনা ‘বুদেরামের কূপে পড়া’।
নাট্যোৎসবের উদ্বোধন করেন আন্তর্জাতিক থিয়েটার ইনস্টিটিউটের (আইটিআই) বিশ্ব সভাপতি সংযুক্ত আরব আমিরাতে অধিবাসী মুহাম্মদ। উদ্বোধনী দিনে অনুশীলন নাট্যদলের কর্ণধার নাট্যসাহিত্যে বাংলা একাডেমি পুরস্কারপ্রাপ্ত অধ্যাপক মলয় ভৌমিক রচিত ও নির্দেশিত ‘বুদেরামের কূপে পড়া’ নাটকটি মঞ্চস্থ হয়।
উদ্বোধনী অনুষ্ঠানে উপস্থিত ছিলেন- নাট্যজন প্রবীর গুহ, আশিস গোস্বামী, জাপানের ইন্টারন্যাশনাল থিয়েটার ইনস্টিটিউটের (আইটিআই) সদস্য আটুশি, রবীন্দ্র বিশ্ববিদ্যালয়ের নাটক বিভাগের বিভাগীয় প্রধান শুভাশীষ প্রমুখ। জাপান, মঙ্গোলিয়া, বাংলাদেশ, ভারত, কোরিয়াসহ বিভিন্ন দেশের নানা ভাষার মোট আটটি নাটক মঞ্চায়ন হয় এ উৎসবে। ১৩ জানুয়ারি শুরু হয়ে উৎসব চলে ১৭ জানুয়ারি পর্যন্ত।
এ উৎসব বিশ্বের বিভিন্ন দেশের নানা ভাষাভাষি থিয়েটারের মানুষদের এক মিলনমেলা পরিণত হয়। উপস্থিত সকল দেশের প্রতিনিধি তাদের নিজস্ব থিয়েটার নিয়ে আলোচনা করেন। তারা নিজস্ব সংকট, সম্ভাবনা, কর্মপ্রক্রিয়া, থিয়েটারের ভাষা নিয়ে বৈশ্বিকভাবে শৈল্পিক আদান-প্রদান করেন। এতে বাংলাদেশের প্রতিনিধিত্ব করে অনুশীলন নাট্যদল।
অনুশীলন নাট্যদল কলকাতার উদ্দেশে রওনা হয় ১২ জানুয়ারি। নাটকটিতে অংশ নেন একঝাঁক তরুণ শিক্ষার্থী। দলের নেতৃত্ব দেন নাট্যজন মলয় ভৌমিক।
উল্লেখ্য, ‘নাট্য আন্দোলন সমাজ পরিবর্তন আন্দোলনের একটি অংশ’ স্লোগানে ১৯৭৯ সালের ৮ অক্টোবর যাত্রা শুরু করে অনুশীলন নাট্যদল।
অনুশীলনের জঙ্গিবিরোধী নাটক ইন্টারঘ্যাঁট মঞ্চস্থ
রাবিতে অনুশীলন নাট্যদল কর্মীকে মারধরের অভিযোগ
অনুশীলন নাট্যদলের কর্মীকে লাঞ্ছনার অভিযোগ